དེ་ན།དབྱར་རྩྭའི་ཚོང་ར་འདི་སུས་སྒེར་དབང་བྱས་འདུག་ཟེར་ན།ང་ཚོས་ཐོག་མར་ཉོ་མཁན་ཕྱོགས་ལ་དོགས་པ་ཟ་དགོས་ཀིས་རེད།འོན་ཀྱང་ཚོང་རའི་སྤྱི་འགྲོས་སུ་བསྟན་པ་ལྟར།ཚོང་ཟོག་འབེར་དུས་ཉོ་མཁན་ཕྱོགས་ལ་ཕན་པ་དང་།ཚོང་ཟོག་དཀོན་དུས་བཙོང་མཁན་ཕྱོགས་ལ་ཕན་པ་ཡིན་དུས།དབྱར་རྩྭ་ལྟ་བུའི་ཚོང་ཟོག་དཀོན་རིགས་གང་ལྟར་ཀྱང་ཉོ་མཁན་གྱི་དབང་བསྒྱུར་ཐུབ་པ་ཞིག་ཡིན་མི་སྲིད།དེ་ཡིན་དུས།གནད་དོན་དེ་ཕྱོགས་གསུམ་པ་བ་ལ་ཐུག་འདུག་པ་མངོན་སུམ་རེད།།གོང་དུ་ང་ཚོས་ཤེས་ཟིན་པ་ལྟར་ཚོང་ར་ཞིག་གི་གཙོ་བོ་ནི་བཙོང་མཁན་དང་ཉོ་མཁན་གཉིས་ཡིན་པ་རེད།དེ་ན་ཕལ་བོར་གྱུར་བའི་ཕྱོགས་གསུམ་པ་བ་ནི་གང་རེད་ཟེར་ན།དེ་ནི་ཞབས་ཞུ་བྱེད་མཁན་གྱི་ཕྱོགས་དེ་རེད།ཕྱོགས་དེ་ཡིས་ཚོང་ལས་ནང་ནུས་པ་གང་ཐོན་གྱི་ཡོད་ཟེར་ན།ཁོ་ཚོས་རང་གི་ངལ་རྩོལ་ལམ་ལྷག་དངུལ་ཚོང་རའི་ནང་དུ་ཁྱེར་ནས།གཙོ་ཕྱོགས་གཉིས་ལ་ཞབས་ཞུ་སྒྲུབ་ཡོད་པ་རེད།ཁོང་ཚོ་ནི་ཚོག་ཟོག་གི་ཐོག་མའི་བདག་པོ་མིན་ལ་མཐའ་མས་མཛད་སྤྱོད་མཁན་ཀྱང་མིན།ཁོ་ཚོ་ནི་དེ་གཉིས་བར་གྱི་མཐུན་ལམ་ལྟ་བུ་ཡིན་ལ།ཕྱོགས་འདི་ནི་དེང་རབས་ཚོང་ལས་ལ་མེད་དུ་མི་རུང་བ་ཞིག་རེད།བོད་སྐད་ཀྱི་ཚོང་བ་ཟེར་བའི་ཐ་སྙད་དེ་ཡང་གཙོ་བོ་འདི་ལས་བྱུང་བ་ཞིག་རེད་དེ་འདིར་བར་ཚོང་མཁན་ཞེས་འབོད་རྒྱུ་ཡིན།དེ་ན་བར་ཚོང་མཁན་བྱ་བ་འདི་ལུགས་དང་མཐུན་པ་ཞིག་ཡིན་ན།དེས་བཙོང་མཁན་ཕྱོགས་ལ་གནོད་པ་ག་རེ་བྱེད་ཀྱི་རེད་ཞེ་ན།དེ་ནི་ང་ཚོའི་ཕྱོགས་ལ་ཕྱི་འབྲེལ་གྱི་ཐབས་ལམ་དབེན་པས་ན།བར་ཚོང་མཁན་འདི་དག་ལ་ཧམ་སེམས་བཅིང་བའི་ཆ་རྐྱེན་བཟོས་སོང་རེད་སྙམ་ཡོད།།སྤྱིར་ཚོང་རའི་ཁྲོད་ཀྱི་བར་ཚོང་བྱེད་མཁན་ལ་ཁེ་ཕན་སྤྲད་མི་དགོས་པ་མ་རེད།འོན་ཀྱང་འདྲ་མཉམ་གྱི་རྩ་བའི་ཐོག་ནས་སོང་ན།ངལ་རྩོལ་བྱས་པ་སུས་ཆེ་ན་ཁེ་ཕན་ཆེ་བ་དེ་དེ་ལ་ཐོབ་དགོས་པ་དང་།ངལ་རྩོལ་ཆུང་ཙམ་རྒྱག་མཁན་ལ་ཁེ་ཕན་དེ་ཙམ་ཞིག་སྤྲད་པ་གནས་ལུགས་རེད།ད་དབྱར་རྩྭའི་ཚོང་ར་ལ་ལྟས་ན།བར་ཚོང་བྱེད་མཁན་གྱིས་ངལ་རྩོལ་དང་ཁེ་བོགས་ཤིན་ཏུ་མི་འཚམས་ལ།དཀའ་ལས་ཕལ་ཆེ་བ་བརྒྱག་མཁན་གྱི་མི་མང་ལ་ཁེ་བོགས་ཆུང་ཆུང་ཞིག་ལས་ཐོབ་རྒྱུ་ཡོད་མ་རེད།དེ་ལྟར་ཡིན་དུས་ང་ཚོས་དངོས་ཐོག་གི་བདེན་པ་རྙེད་པ་ནི།བར་ཚོང་མཁན་ཚོས་འབུ་བརྐོ་མཁན་དང་འབུ་བདག་ཐོག་མ་བ་ཡིན་པའི་མི་མང་གི་ཁེ་བོགས་དེ།འདྲ་མི་དྲང་བའི་སྒོ་ནས་གནོད་འཚེ་བཏང་གི་ཡོད་པ་དང་།ཁོ་ཚོས་རང་དབང་གི་ཚོང་རའི་དཔལ་འབྱོར་ལ་ངན་བསླད་བྱེད་བཞིན་ཡོད་པ་དེ་རེད།རང་དབང་གི་ཚོང་ར་དེ་འདི་ལྟ་བའི་བཙན་ཤུགས་ཀྱིས་བཟུང་ནས་ན།དཔལ་འབྱོར་འཕེལ་རྒྱས་དང་འགྲོ་མི་འདྲ་མཉམ་ལ་ཐད་ཀར་ཤུགས་རྐྱེན་ཡོད་བའི་ཁེ་ཕན་བགོ་བཤའ་ཟེར་བ་དེ་ཁེ་ཕན་ཡོ་ལྷུང་དུ་འགྱུར་སོང་བ་རེད།།དེ་ནི་དབྱར་རྩྭའི་སྐོར་གྱི་སྐད་ཆ་དང་པོ་ཡིན།།